Sprokiesbruilof: Flooze krap bruid se ma om | Netwerk24
Sprokiesbruilof: Flooze krap bruid se ma om
Deur Simon Sonnekus 17 Februarie 2017 08:36
Jaco en Lilienne Botha.Foto: kykNET
Al het die Flooze koppe met die bruid se ma gestamp en die bruidegom minute voor die troue nog bier in 'n swembad gedrink het, het Jaco Botha en Lillienne Kriel se "gemaklike" troue eintlik goed afgeloop.
Dié paartjie se troue by die Zanandi-klub in Hartebeespoort is Donderdagaand op die program Sprokiesbruilof op kykNET uitgesaai.
Jaco en Lillienne het mekaar by 'n partytjie in 'n kroeg in Pretoria ontmoet.
"Ons wou met ons troue die lewe vier en dit gemaklik hou. Daarom die vellies en platskoene," het Lillienne aan die aanbieder Sorina Erasmus, ook bekend as die Flooze, gesê.
Hoewel Lillienne ontspanne was, het Sorina effe senuagtig gelyk nadat sy met die bruid se ma, Annelie, koppe gestamp het.
Toe Sorina vir Annelie "antie" genoem het, het sy die Flooze vinnig op haar plek gesit.
"Jy kan my maar net vir die res van die aand Annelie noem, baie dankie," het sy gesê.
Jaco wou gehad het die ringe moet met 'n afstandbeheerde speelgoedmotor na die kansel aangery word. Hy wou ook kaalvoet trou.
Maar hy het nie sy sin gekry nie en moes toe vir hom 'n paar vellies gaan koop het. Die ringe is toe deur die bruid se suster in 'n houtkissie aangedra.
"Hy (Jaco) en sy strooijonkers is soms soos die drie musketiers, hulle kan baie partytjie," het Lillienne gesê.
Die paartjie is deur pastoor Kobus getrou nadat Lillienne in 'n ou rooi Volkswagen Kombi opgedaag het.
"Ek het eers senuagtig begin voel toe Lillienne aangekom het. Maar toe sy eers by my was, was ek rustig omdat sy so beeldskoon en perfek gelyk het," het Jaco gesê, wat bruin vellies, kruisbande, 'n wit hemp en khakibroek aangehad het. Hy het ook 'n newsboy-pet op sy kop gehad.
Pastoor Kobus het gesê om getroud te wees is nie perfek nie, maar is eerder 'n belofte.
"Met die Here is die liefde kosbaar, koester dit," het hy geklee in 'n motorfietsklub-onderbaadjie, gesê.